khistorydata/jeongjo-sjw-relations huggingface dataset:
정조 18년 · 강
命備郞李檍決棍充軍參酌尹範益充軍分揀
정조 18년 · 목
敎曰今聞大臣言領去備郞回還云而赦典不遠備郞李檍決棍充軍參酌尹範益充軍分揀
정조 18년 · 강
命慶科大庭試以有初試庭試設行
정조 18년 · 목
以李時秀爲大司憲徐有臣新通也李羽逵爲獻納徐有聞爲校理丁若鏞爲副校理金熙朝韓光植爲副修撰金世徵羅天機李輔國劉景德李敏伯李義佐朴壽萬鄭斗衡康壽泓李義璃金沆李暹爲同知尹思泓張道福鄭思甲成道潤鄭再亨丁維愼李春芳李懋李信圭趙尙通金宗澤申會河爲僉知世徵等竝三望批下老職也
정조 18년 · 강
命京司所納橡實生葛松子等物今廟堂行會諸道俾勿責出於小民
정조 18년 · 목
全羅兵使朴基豐狀啓以爲橡實松子生葛等物事備局枚擧傳敎關問而橡實生葛則臣營自前無京司分定之事故果無收捧松子則禮曹間有分定之例故自臣營亦爲分定於道內松子所出馬島古今島加里浦梨津於蘭南桃金甲古突山防踏䖳渡鉢浦呂島鹿島木浦荏子島多慶浦臨淄黔毛浦會寧浦智島薪智島等二十一鎭每鎭松子二斗合四十二斗收捧果無價本出給之例今年前兵使李周爀在任時已爲依例分定於各鎭而臣到任之後各鎭以松子之難辨有所論報且姑無京司分定故各鎭松子倂勿來納之意已爲知委申飭敎以前此提飭何如而爲弊如許今則播植旣完令廟堂依筵敎行會諸道俾各知悉勿爲責出於小民
정조 18년 · 강
遞承旨沈煥之以趙尙鎭代之前望也
정조 18년 · 강
勘放時囚韓興裕
정조 18년 · 목
義禁府啓言咸平前縣監韓興裕原情以爲在任時定配罪人金已得忽地逃躱不知去向故多發將差跟捕而竟未捉得以致百日之過限揆以法律實合重勘云曾經侍從請議處允之又啓言韓興裕照律杖一百收贖告身盡行追奪私罪允之敎以功減一等又啓請田佐顯依例拿來敎以待待命拿處
정조 18년 · 강
召見刑曹判書李在學按覈使徐榮輔于誠正閣判下全州丁女獄案仍爲審理諸道殺獄
정조 18년 · 강
命谷城老人李東一加資嚴處其子誣罔之罪
정조 18년 · 목
兵曹啓言卽接全羅監司李書九移文則谷城老人李東一官敎下來矣東一雖年過八十該邑抄報時見漏前後妻俱沒而其子弘直敢稱偕老誣罔上言所爲痛惡僉知敎旨還封上送云矣李東一係是應資之人請令該曹通政下批其子弘直照法嚴處允之
정조 18년 · 강
湖西慰諭使洪大協以藍浦庇仁慰諭形止抄戶數爻馳啓
정조 18년 · 목
大協狀啓以爲臣仍向藍浦轉進庇仁而兩邑俱是尤甚藍浦之八面庇仁之六面臣於去來歷路則計里聚民或周行躬尋謹將綸音再三洞諭前後蠲惠逐條布告則莫不交手攢頌論其穡事則藍浦之新安等尤甚四面及庇仁之一方等三面其地脊薄受災偏酷零星所穫虛殼亦多其餘兩邑面里中之次稍實土品較勝水源稍優故其所被傷比他差歇而通計一境災傷俱爲十之四五至於民勢則其中最無依之類呼飢啼寒到處所見雖極慘然姑幸無流離馬梁鎭亦係庇仁面內中尤甚而災形民情別無異同歲前救急歲後開賑之意面飭邑宰俾有實效藍浦庇仁兩邑抄戶數爻開坐于後○藍浦還民抄戶一千四百八戶內最尤甚四百九十八戶尤甚六百六十二戶之次二百四十八戶軍民抄戶四百四十八名內最尤甚二百十五名尤甚一百二十八名之次一百五名庇仁還民抄戶四百十四戶內最尤甚三百四戶尤甚一百十六戶之次九十四戶軍民抄戶七十五名內最尤甚三十一名尤甚二十四名之次二十名
정조 18년 · 강
江華留守曺允大以抄飢形止馳啓
정조 18년 · 목
狀啓以爲本府以濱海斥鹵之地被災孔酷初秋以後專賴於隣族今則歲律垂暮飢寒交切目下景像萬萬矜悶十七面及諸島飢口合爲一千四百九十七口而其中最遑急二百六十八口則不可遲待開春就賑庫所在賑餘錢五百兩中除出換米歲前一巡先爲賑救計料而外此船民之出海而未及還者及無籍丐乞之類隨訴付賑勢所必至則來頭飢口之增加將未知爲幾許賑資所入錢穀多寡謹當參量事例追于請劃
정조 18년 · 강
御春塘臺開坼京外殿最仍行壯勇營試射
정조 18년 · 목
咸鏡監司金華鎭啓本以爲利城縣監姜善鎭差欠綜詳所貴勤實中平安監司金思穆啓本以爲昌城府使具明遠自失體貌終難曲恕朔州府使盧尙樞敬在接鄰何忽體例竝中慶尙監司趙鎭宅啓本以爲蔚山府使李義逸恢乎游刃勉哉節觴丹城縣監李榮祚治已成規約可鮮失熊川縣監金忠國固難責備第觀營賑安奇察訪金思卨且觀來效幽谷察訪李彙事或偏聽竝中全羅監司李書九啓本以爲綾州牧使趙翼鉉徵畬盍察詗盜稱快扶安縣監李福潤憂飢旣切停糴何多同福縣監沈鳳錫須體恩補倘勉自勵長水縣監宋彙敏病或有妨政姑無闕竝中高敞縣監朴行胤倉分半斛逋徵一邑下江原監司李勉兢啓本以爲高城郡守洪樂舜浦頌方蔚田報奚錯洪川縣監崔昌迪本色文雅初手疏迃銀溪察訪崔慶裕益勉束下竝中黃海監司李泰永啓本以爲豐川府使柳甲基治固殫誠病或妨務燈安郡守朴思弼旣著奉公宜勉剛克竝中忠淸監司李亨元啓本以爲堤川縣監朴休源固有誠恪益勉嚴束藍浦縣監申在德允矣誠力勖哉條緖竝中○壯勇衛崇政李永植柳葉箭貫一中邊三中嘉善鄭德壽等三人邊四中別武士崇祿鄭東仁出身金泰鼎等二人貫一中邊二中各熟馬帖一隻賜給敎鍊官崇祿金得源等四人邊三中各半熟馬帖一隻賜給○武士出身韓慶麟貫一中邊三中熟馬帖一隻賜給正憲申德就邊四中半熟馬帖一隻賜給
정조 18년 · 강
命交河郡大同米太補給先下事待明秋釐正
정조 18년 · 목
京畿監司徐龍輔啓言因陽川等四邑御史蔡弘遠書啓交河郡大同米太補給先下事詳査委折釐正後狀聞事曾有大臣筵奏蒙允矣枚擧關辭及繡衣書啓査問便否于該郡矣卽見該郡守丁載連所報則本郡田稅大同出秩督納每値歲翻窮春民勢無路辦備則不得不抄出未收以分還例補給使之舂精上納者其來已久便成謬例揆以法意不可不亟加痛革而今年穡事慘被歉荒新舊結役一時竝督其勢末由今年則姑爲依前例施行待年豐更議釐革甚合便宜爲辭矣今年本郡以被災尤甚之邑民情艱窘誠如報辭而年久流來之例一朝變改誠有擾民之慮待明秋釐正實合便宜故敢此仰達從之
정조 18년 · 강
推京畿監司徐龍輔江原監司李勉兢忠淸監司李亨元黃海監司李泰永慶尙監司趙鎭宅咸鏡監司金華鎭平安監司金思穆京畿水使許任忠淸水使柳心源統制使李得濟南兵使李格慶尙左水使沈鑏全羅左水使曺命楫右水使鄭彥衡
정조 18년 · 목
以守令察訪邊將無一人居中居下承旨請推也
정조 18년 · 목
承旨以從浦萬戶金宗喆題目宜置下考而置諸中考請推也
정조 18년 · 강
副修撰金近淳陳疏賜批
정조 18년 · 목
近淳上疏辭職仍乞長暇專治講製批以所請特許限一兩年專意做讀
정조 18년 · 강
御便殿行日次儒生殿講仍命上齋生應製
정조 18년 · 목
試官率儒生入庭行禮訖以易書詩爲次呼入應講諸生幼學洪奭周以通居首以靈壽閣上梁文爲題觀於其巿爲賦題命上齋生應製於協陽門內
정조 18년 · 강
推承旨李相璜蔡弘遠假注書柳台佐
정조 18년 · 목
以執册及書講紙不善擧行
정조 18년 · 강
安春君烿陳疏賜批
정조 18년 · 목
疏略曰臣奉閱璿譜則璿源世系中嗣字下宜其間一字以書王元子而今乃連書與目錄書法有異且於嗣王元子書下第一行宜以序次列書乃於第二行宜其尊書王元子諱而今乃換書與列聖世系書法有違莫重莫大之世系有此二處違例揆以事體似涉未安伏望亟命該寺詳細奉玩卽爲釐正以重璿牒書法千萬幸甚批以更當看閱下敎矣
정조 18년 · 목
敎曰公事紙尾及入侍稟處俱有相妨備局有司堂上李時秀臺職許遞
정조 18년 · 강
有政吏曹判書李致中參判黃昇源參議韓晚裕兵曹判書具庠進
정조 18년 · 목
以李鼎揆爲大司憲尹行直爲副校理金載瓉爲判尹安春君烿爲副總管
정조 18년 · 강
命連川縣反作穀待明秋準捧
정조 18년 · 목
備局啓言頃因京畿御史丁若鏞書啓漣川前縣監金養直還穀未捧虛留査櫛釐正之意覆奏行會矣卽見京畿監司徐龍輔狀本則以爲昨年還穀反作之數爲二千一百餘石而皆是無依至窮之類新舊還之一時竝督其勢末由反作穀之許令停退旣有金浦已例上項未捧二千一百石姑令停退待明秋準捧事請令廟堂稟旨分付矣反作穀之無難請其停退大關後弊所當論責勿施而旣以金浦援例其在一視之政不可斑駁請姑爲依狀請許施使之待明秋準捧更毋敢仰煩登徹之意申飭分付允之
정조 18년 · 강
吏曹請推平安監司金思穆全羅監司李書九江原監司李勉兢博川郡守金宗淳中考施行長水縣監宋彙敏銀溪察訪崔慶裕罷黜竝允之命長水縣監勿罷
정조 18년 · 목
吏曹啓言考見京外褒貶啓本則長水縣監宋彙敏以病或有妨爲目銀溪察訪崔慶裕以益勉束下爲目則竝宜置下考而置諸中考博川郡守金宗淳以益勉剛克爲目則宜置中考而置諸上考殊無嚴明殿最之意請三道道臣推考長水縣監宋彙敏銀溪察訪崔慶裕竝罷黜博川郡守金宗淳中考施行允之敎以長水縣監宋彙敏政雖有妨病則無妄此時三南守令慰諭使狀罷者亦勿差代則中考不必罷黜矣
정조 18년 · 강
命河陽納粟人梁泰和施以賞加之典仍命空闕衛將調用
정조 18년 · 목
兵曹啓言河陽納粟人梁泰和依補賑例稟處事命下矣取考賑資納穀人論賞事目則千石以上相當職除授矣今此梁泰和之前後損財若是夥然今年納租補賑又是四百石之多誠爲嘉尙似當拔例論賞而係是良人施以賞加之典以爲激勸之地而係千恩賞請上裁允之敎以其在勸後之道宜有別般論賞空闕衛將調用可也
정조 18년 · 강
推江華留守曺允大平安兵使申應周碧團僉使李泓中等竝降考施行
정조 18년 · 목
兵曹啓言拆見諸道褒貶啓本則平安兵使申應周啓本中碧團僉使李泓中簿施杖警爲目則宜置中考而置諸上考柔院僉使郭命夏爲恤迎送爲目伐登萬戶崔碩良可不懲前爲目幕嶺萬戶李孝得不足責備爲目江華留守曺允大啓本中德津萬戶朴枝茂事或不愼爲目則竝宜置下考而置諸中考殊無嚴明殿最之意請平安兵使申應周江華留守曺允大推考碧團僉使李泓中中考施行柔院僉使郭命夏伐登萬戶崔碩良幕嶺萬戶李孝得德津萬戶朴枝茂竝下考施行從浦萬戶金宗喆宜置下考而置諸中考致勤點下請下考施行允之
정조 18년 · 강
命日次儒生殿講上齋生製述入格人施賞有差
정조 18년 · 목
敎曰日次儒生殿講上齋生製述賦二下一生員李命熙生員金鎰講四通二略幼學洪奭周直赴會試賦三上生員金師範閔致福進士金相任金鎭白講三通二略二粗幼學宋儒載各給一分其餘入格儒生分等施賞令政院捧傳旨
정조 18년 · 강
遞承旨李相璜以兪漢寧代之前望也
정조 18년 · 강
以黃仁煐爲通津府使口傳也
정조 18년 · 목
京畿監司徐龍輔以通津府使吳載光遭母喪馳啓敎以其代口傳各別擇差待下批當日辭朝
정조 18년 · 강
命二十日次對進定於明日
정조 18년 · 강
嶺南慰諭使李益連以統營及泗川等三邑慰論形止馳啓
정조 18년 · 목
嶺南慰諭論使李益連狀啓以爲臣到統營綸音一本頒給于統制使李得濟處宣綸於轅門內民人各浦口海戶到泗川一體頒綸由昆陽到南海依前曉論頒給印本綸音於平山彌助項兩鎭邊將方到河東府而泗川則雖是尤甚民情災形比諸巨濟等三邑不甚遑汲南海則壤地褊小兼以海山磽确所謂旱田無非高燥其餘水田皆在於山根水際旱澇俱病豐登絕少今年始旱終風田畓各穀全無所收大小民人擧皆顑領臣之所經災邑目下難保之狀慶山南海當以爲最最尤甚六邑則所在穀簿自來尠少除却蠲減數爻今年當捧所餘無幾還民賑民俱難排巡而況零星餘數難期準捧來頭接濟誠甚悶然
정조 18년 · 강
召見時原任大臣備堂及上號都監都提調堂郞于誠正閣
정조 18년 · 목
敎曰時原任大臣今日次對同爲入侍事遣史官傳論
정조 18년 · 강
景慕宮追上尊號命更爲議定
정조 18년 · 목
敎以今日特召卿等爲所重有下敎者今番景慕宮追上尊號中開連二字不無更議之端昔在先朝壬辰難以聖躬受號之字猶有三次更議之擧況在予追揚先徽之心惟當致誠致敬靡有餘憾此二字旣有如何之論則不容不更加博詢務歸盡善故玉册文亦姑不啓下而上號日字只隔數旬不可不及今議定卿等之意何如領府事蔡濟恭曰臣本魯莾於此等事未有考據而昨日始聞以景慕宮追上尊號中二字有所云云之議始閱前代史册則我朝列聖尊號與諡號字之與之相似處指不勝屈似不必以此爲嫌而今則人旣有參差之論如許莫重莫大之事若有一毫未安之心則其在敬愼之道或恐如何況先朝壬辰旣有三次更議之事今亦依壬辰例改議務歸十分無憾之地恐不可已矣左議政金履素曰臣素無識見不敢質對而第此莫重莫大之事如或有一毫未盡之議則實爲萬萬未安之端旣有壬辰之例今亦依此更議務歸克盡誠敬十分無憾之地似好矣右議政李秉模曰惟此至重至敬之事宜思盡善盡美之道謹遵壬辰例更議期於毫分無憾恐不可已矣敎以卿等之論亦無異同更爲議號不可暫緩依初六日例當先行展拜禮親受定號單子於齋殿方別下傳敎卿等與應參諸臣先詣議號以待可也○敎曰壬辰年尊號議定也有三次更議之擧今番景慕宮尊號字中旣有當遵壬辰例之議論則在予盡誠無憾之道豈可不從僉議今日召問大臣諸臣而諸設亦然更議事依壬辰例爲之議定後亦當依例行親受節次而詣齋所爲之先行展拜之禮分付該曹上箋則異於初議時置之百官行禮亦爲置之只應參諸臣及入侍諸臣侍臣隨駕服色則出宮時袞龍袍還宮時絳紗袍以此分付軍兵節次依初六日例爲之事分付
정조 18년 · 강
命招時原任大臣及館閣堂上九卿六曹參判以上三司長官
정조 18년 · 강
遞大司憲李鼎揆大司諫朴宗來以李秉鼎爲大司憲黃昇源爲大司諫前望也仍任副提學趙尙鎭
정조 18년 · 목
敎曰在外未肅拜三司長官許遞與未差之代前望單子入之待下批牌招副提學則前副提學趙尙鎭仍任一體牌招
정조 18년 · 강
遞承旨兪漢寧以沈晉賢代之以沈煥之爲都承旨竝前望也
정조 18년 · 목
敎曰都憲牌招尙不知委在院下位承旨遞差
정조 18년 · 목
敎曰侍衛別雲劍外皆以入直擧行路由館峴而當以轎子往來以此分付○具翼善冠袞龍袍乘輿出永淸門弘化門至觀旂橋降興陞輿入宮大門降輿入齋室改具遠遊冠絳紗袍詣版位展拜訖陞詣宮內奉審還入齋室
정조 18년 · 강
召見時原任大臣館閣堂上于齋殿
정조 18년 · 목
求對也○予曰尊號字果已議定乎領議政洪樂性曰今方議入稟旨矣予曰基命二字卽基命宥密之義也儘好儘好誰所議定樂性曰卽右相所議矣予曰日前議號諸字非不恰好而以予靡不用極之心或慮有當上之字而未及思得矣今此更議之字盡善盡美十分無憾萬幸萬幸矣樂性等曰莫非聖孝之所格矣予曰卿等退與應參諸臣會議於殿門外單子卽爲書進可也昔在先朝議號單子有親爲陪詣之擧予當親受後陪至弘化門外依册寶內入時例都提調提調郞廳等以次成班奉龍亭于駕前陪往禮曹鼓吹儀仗預爲整待也
정조 18년 · 강
議定景慕宮追上尊號
정조 18년 · 목
尊號章倫隆範基命彰休
정조 18년 · 강
親受景慕宮追上尊號單子于齋殿
정조 18년 · 목
領議政洪樂性奉尊號單子以進降座跪受以授上號都監都提調蔡濟恭奉于龍亭命還宮時都監都提調以下陪進龍亭於駕前奉安于都監
정조 18년 · 목
具遠遊冠絳紗袍來輿出宮大門陪龍亭至觀旂橋降輿陞輿至弘化門外駐輿龍亭過梨峴洞口後入弘化門永淸門還內
정조 18년 · 강
命殿宮上號時內殿行禮節次取考久遠儀軌磨鍊內外命婦竝勿參班仍命禮曹判書閔鍊顯抄出各年儀軌與尙衣提調徐有防明日來待
정조 18년 · 목
敎曰今番殿宮上號時內外命婦參班節次不但近於張大章服珮笏品帶等屬亦甚爲弊謹遵慈敎竝許勿參令都監知悉且古今異宜公卿以下夫人之出入闕中有難遽議而當此莫大之慶凡係儀文不可不備例內殿行禮節次則令禮判取考久遠儀軌依禮文磨鍊若此則多有稟旨擧行之節禮判抄出各年儀軌明日來待尙衣提調亦爲來待
정조 18년 · 강
命慈殿慈宮上册寶册印處所以壽靜堂爲之號曰壽靜殿仍命都監書揭殿額
정조 18년 · 목
禮曹啓言今此上尊號時慈殿受册寶慈宮受册印處所及殿下親上册寶册印處所以何處磨鍊乎敎以慈殿慈宮上册寶册印處所當於壽靜堂爲之此是大內深嚴之地門路修改及補階排設皆當擇日爲之令戶判知悉擧行孝廟甲午爲莊烈大妃所御而建是堂今玆慈宮周甲稱慶尊號之又行於是殿事甚稀異況殿宮上號同行於是殿且是慈殿時御之殿也自今番令都監知悉以殿號書揭於習儀之日而入啓文書亦以壽靜殿稱號
정조 18년 · 강
命壽靜殿門路修改處親審時戶曹堂郞及上號都監堂上同爲待令
정조 18년 · 목
敎曰壽靜殿門路修改處奉審然後可以擧行戶判與郞廳率工匠待開門待令以爲親審時入侍之地上號都監堂上亦令待令
정조 18년 · 강
命湖西伯及昌原江界文義諸倅竝限麥秋仍任
정조 18년 · 목
敎曰觀此使批書入闕記錦伯與昌原文義江界諸倅此時豈可徑遞限麥秋竝仍任
정조 18년 · 강
召見上號都監堂上尙衣提調戶曹堂郞禮曹判書于便殿
정조 18년 · 목
敎曰禮曹判書持丙寅年莊烈王后上尊號儀軌入侍○予曰慶禮當前在予歡祝之心凡係儀文豈不欲盡誠盡美而事或近於張大則恐非仰承慈敎之道故隨事參酌以爲順志之方矣第上册寶處所當於壽靜殿爲之而彩輿奉入時門路恐有狹隘之慮且此是正陽門外則亦一閤門也所重何如事體何如此則不可不修改以爲容旋之地戶判與該郞率工匠隨入於親審時計其補階容入之數門路修改之役可也仍行親審訖予曰始役以何日爲之戶曹判書沈頤之曰二十一日吉云矣予曰廿一日則都政翌日也自多酬應廿一日外豈無可擇之日乎頤之曰自廿二日至晦日無可合之日云若始役於廿一日則始役以後事無日不可矣予曰然則廿一日始役可也又曰儀軌持入耶禮曹判書閔鍾顯承命持入予曰此何時儀軌也鍾顯曰肅廟朝丙寅年莊烈大妃上號陳賀時儀軌也予曰以今番慶禮奉考丙寅儀軌貴矣貴矣其時都監堂上誰也鍾顯曰都提調閔鼎重提調呂聖齊柳尙連朴泰尙矣
정조 18년 · 강
命慈殿慈宮册寶册印外殿親上處所以明政殿爲之
정조 18년 · 목
禮曹判書閔鍾顯啓言慈殿慈宮册寶册印外殿親上處所以何處磨鍊乎敎以昔我成廟朝爲貞熹仁粹安順三大妃建明政殿每當正至率群臣賀三殿仍御是殿受朝賀其後慈殿大禮每行於是殿今番亦於明政殿爲之
정조 18년 · 강
命先行慈宮上尊號於明政殿親上册印致詞表裏於壽靜殿次行慈宮周甲陳賀於明政殿次行臨殿受賀頒赦中外
정조 18년 · 목
禮曹判書閔鍾顯啓言慈宮寶齡周甲稱慶陳賀時箋文致詞表裏似當以親上磨鍾故仰達矣敎以明政殿先行上尊號之禮次行親上册印致詞表裏之禮於壽靜殿次行慈宮周甲陳賀於明政殿次當臨殿受賀頒赦中外依此爲之
정조 18년 · 강
命慈殿上册寶景慕宮上册印慈宮上册印內習儀處所以明政壽靜兩殿爲之
정조 18년 · 목
禮曹判書閔鍾顯啓言慈殿上册寶景慕宮上册印慈宮上册印時習儀當爲擇日擧行而在前外習儀則都監堂郞及諸執事行於議政府而內習儀則依正日例百官皆入參於殿庭矣今番習儀處所以何處爲之乎敎以明政殿壽靜殿爲之
정조 18년 · 강
命景慕宮上册印肄儀親行於明政殿庭
정조 18년 · 목
禮曹判書閔鍾顯啓言景慕宮上册印時肄儀亦當於明政殿爲之乎從之敎以當親詣殿庭禮畢還內依先朝故事爲之矣
정조 18년 · 강
命慈殿册寶景慕宮册印慈宮册印內入內出以明政殿爲之
정조 18년 · 목
禮曹判書閔鍾顯啓言慈殿册寶景慕宮册印慈宮册印內入則以同日推擇內出則當爲臨時請出故仰達矣從之又啓言册寶册印內入內出以何處磨鍊乎敎以明政殿爲之
정조 18년 · 강
命慈殿寶齡望六加上尊號慈宮寶齡周甲加上尊號陳賀時大殿所進致詞箋文中宮殿所進致詞令文衡前期撰進
정조 18년 · 목
禮曹判書閔鍾顯啓言慈殿寶齡望六加上尊號陳賀慈宮寶齡周甲陳賀慈宮加上尊號陳賀時殿下所進致詞箋文中宮殿所進致詞當爲前期撰進以爲女官肄習之地大提學徐有臣請令政院稟旨牌招百官所進箋文亦令承文院卽爲擧行從之
정조 18년 · 강
命慈殿慈宮上號時中宮殿行禮儀節一遵莊烈大妃周甲稱慶上號陳賀時稟定條件
정조 18년 · 목
禮曹判書閔鍾顯啓言臣昨伏承聖敎今番殿宮上號時內外命婦竝許勿參而莫大之慶儀文不可不備內殿行禮節次則特令取考久遠儀軌禮文磨鍊矣謹考本曹所藏儀軌則惟肅廟丙寅莊烈大妃周甲稱慶上號陳賀時我聖祖特令儀曹議中殿進致詞表裏儀註又因該曹所啓問于大臣磨鍊節目其時大臣金壽興閔鼎重鄭知和獻議中或引通典及文獻通考或引五禮儀及成宗朝故事以爲必可行而自上命倣五禮儀王世子朝賀儀磨鍊矣儀軌所載明有可據當此無前之大慶方講應行之盛典而此儀註之復爲遵用於百餘年之後者事若不偶今此慈殿慈宮上號時中宮殿行禮儀註一從丙寅年仁顯聖母之行於莊烈大妃者磨鍊以入恐好故仰達矣敎以是殿之行是禮歡祝之下情益有倍馬儀節一遵其時稟定條件爲之而取見其時儀軌內外命婦其時一體參班載錄而外命婦則府夫人公主翁主外文武官正二品以上妻及六承旨妻例皆入參然於百餘年來未嘗如例擧行以是旋因收議朝官妻無入參之文蹟此所以今番權除者也此一款依此知悉
정조 18년 · 강
命慈殿慈宮上號時中宮殿進御翟衣諸具自內措備尙方只以件記書下者造入
정조 18년 · 목
尙衣提調徐有防啓言慈殿慈宮加上尊號時中宮殿行禮時進御翟衣諸具例自尙方造製以入今番亦當依此擧行故仰達矣敎以今番則皆自內措備只以件記書下者或次入或造入可也
정조 18년 · 강
命前縣監丁遇泰前五衛將姜世重前主簿金啓重別定上號都監看役
정조 18년 · 강
命明春園幸時文武科庭試依庚戌例爲之衿川儒生一體許赴
정조 18년 · 목
禮曹判書閔鍾顯啓言明春園幸時依定例設科等節當爲稟定而庚戌年設文武科庭試卽日放榜今番亦依此爲之乎從之又啓言庚戌年則水原廣州果川三邑原居儒生許赴而今番則衿川儒生亦當許赴故仰達矣敎以一體許赴可也
정조 18년 · 강
惠廳以慈宮陳賀時三南北關方物物膳別單書入命北關所封物種價行會本道報來後磨鍊
정조 18년 · 목
宜惠廳啓言慈宮寶齡周甲加上尊號稱慶陳賀時京外方物物膳只於當宮封進而其中設賑諸道之封進有非仰體慈心之道自京廳依湖西物膳例封進事命下矣設賑三南北關方物與物膳物種價參考各該道準折別單書入依湖西例皆以純米磨鍊輸入湖西物膳價亦依曾前定式以價米書入而至於北關所封方物物膳有準折者磨鍊輸入其中或無詳定懸價者此等物種自本廳有不敢懸度折價遽爾登聞請行會本道使之報來後更爲磨鍊追後別單書入允之○別單全羅道方物剪子二把每把價米一斗升合三引導一柄價斗五米一斗八升七合五夕黃毛五條每條價米三斗七升五合合一石三斗七升五合以上米一石八斗六升二合五夕物膳全鰒三貼每貼價米二石七斗五升合七石七斗五升生雉十三首每首價米四斗五升合三石十三斗五升粉藿十二斤每斤價米一斗一升二合五夕合十三斗五升多士麻二百條每條價米一升五合合二石生薑正果七升每升價米一斗五升合十斗五升柚子八十箇每箇價米六升合三石三斗石榴八十箇每箇價米六升合三石三斗以上米二十一石六斗合米二十二石十四斗六升二合五夕慶尙道方物小紫石硯一面價米四斗剪子三把每把價米二斗合六斗則導三柄每柄價米四斗合十二斗竹梳五十箇每箇價米五升合七斗五升梳省五枚每枚價米六斗合二石以上米三石十四斗五升物膳乾杮十六貼每貼價米三斗四升合三石九斗四升生雉十六首每首價米三斗四升合三石九斗四升半乾大口魚十六尾每尾價米一斗三升合一石五斗八升乾廣魚十六尾每尾價米一斗合一石一斗石榴一百六十箇每箇價米三升合三石三斗以上米十二石十三斗六升合米十六石十三斗一升忠淸道方物盡龍墨五丁每丁價米十二斗六升合四石三斗剪子二把每把價米二斗合四斗引導二柄每柄價米二斗五升合五斗以上米四石十二斗物膳各種價米二十九石九斗八升合米三十四石六斗八升咸鏡道方物剪子三把引導三柄黃毛十條以上詳定懸價無物膳乾大口魚二十尾乾文魚十尾蒸昆布七斤昆布十斤沈鰱魚二十尾以上詳定無懸價乾海蔘四斗六升每升價田米四升合一石三斗四升生雉二十首每首價錢一兩合二十兩乾紅蛤四斗每升價田米四斗合十石十斗鰱魚卵醢一斗七升每升價錢一兩八錢合三十兩六錢以上田米十一石十三斗四升錢五十兩六錢○四道都以上米七十四石四斗五升二合五夕田米十一石十三斗四升錢五十兩六錢
정조 18년 · 강
湖西慰諭使洪大協以林川等三邑慰論形止抄戶數爻及忠州等邑抄戶數爻馳啓
정조 18년 · 목
狀啓以爲臣自林川轉至石城尼城而石城九面四十二里以恩綸眞諺宣布則跛躄咸聳臣又躬行面里細察疾若則目下民勢雖極罔涯而仰戴洪恩誓不之他大抵石城處於沿野土無灌漑已於旱炎旣判大歉又此風災被傷尤酷災形實與泰安平澤可謂一而二其所賙救之方自巡營先爲送錢本邑亦多拮据抄其最切急之類分三次爲歲前救濟之計臣到之日又給一巡設粥饋糧臣與該縣監眼同賙賑尼城則尤甚廣石等六面被災與石城無異全坪殆無所收其餘之次稍實五面則比之尤甚不無彼此之殊林川則旣是之次雖云差等而其中尤甚九面則沿江之故偏被其災實無間於尤甚之邑餘外諸面綽有三等之可分而通計一邑則災頉爲二分之一兩邑接濟之策各該守亦爲殫誠歲前私賑歲後公賑一如所經諸邑石城尼城林川抄戶數爻開坐于後忠州延豐堤川三邑抄戶今始報來竝爲開錄○石城還民抄戶一千四百七十二戶內最尤甚一千二十三戶尤甚一百九十九戶之次二百五十戶軍民抄戶七百名內最尤甚三百七十九名尤甚一百八十九名之次一百三十二名尼城還民抄戶六百八十九戶內最尤甚三百二戶尤甚二百九十六戶之次九十一戶軍民抄戶一百三十九名內最尤甚四十一名尤甚七十二名之次二十六名林川還民抄戶一千六百八十五戶內最尤甚三百三十九戶尤甚五百三十六戶之次八百十戶軍民抄戶七百二十一名內最尤甚一百十七名尤甚二百十三名之次三百九十一名忠州還民抄戶一千七百八十戶內最尤甚二百四十戶尤甚六百七戶之次九百三十三戶軍民抄戶九百七十四名內最尤甚二百八十五名尤甚四百四十六名之次二百四十三名延豐還民抄戶一百三十五戶內最尤甚四十七戶尤甚七十四戶之次十四戶軍民抄戶一百五十六名內最尤甚五十二名尤甚四十二名之次六十二名堤川還民抄戶七十六戶內最尤甚四十一戶尤甚二十四戶之次十一戶軍民抄戶二百二十名內最尤甚一百十三名尤甚七十二名之次三十五名
정조 18년 · 목
因朝廷翌日門安啓辭敎以卿等旣入來次對進定於今日只入來備堂請閤予謂承旨洪仁浩曰原任大臣亦爲來待乎仁浩奏曰時任大臣已爲請閤而原任則自候班似已出去矣予曰雖奉朝賀若入候班則不煩微稟而例有入侍之規況原任乎大臣之直爲出去誠慨然中書故事不當若是矣爾以此意往問于詣閤大臣以來諸臣進伏訖予曰判府事之承候與否雖無所關而國體與故事不當若是矣先朝定式一月六對三對則原任入來三對則時任入來近來已無此例矣予又曰賓啓已定於初六日矣予亦顒祝方務積誠意期於得請矣左議政金履素曰昨日卽亞歲也臣等以欣忭祈祝之誠齊籲準請不容少緩而旣承聖敎雖不得不退定於六日度日如年不勝抑鬱之極矣且昨筵下敎雖出於撝謙之聖意而其在天理人情不得請則不可已之事臣等雖伏承縷縷下敎固不敢奉承矣予曰列聖朝所行之典予豈以不受爲美而然耶我朝本無封禪之法只以上徽號爲揄揚之美惟我先大王以謙挹之聖德至有鍊戎臺動駕之擧而終未拂群下之請卿等旣知予之本意昨日之聲淚俱發自不得不然也卿等庶可諒此而猶不知止則是予不能孚感於卿等也自訟而已一番聞此言一番傷予懷卿等其諒之履素曰聞三南還上一味拒納云今番停退之典特出優恤之恩而餘數之當納不納民習誠可駭矣予曰此則非朝廷所知爲道伯者必欲待廟堂之言豈有如許國體若自朝家申飭則有自朝家催科之嫌俾道伯知此意可也禮曹判書閔鍾顯曰明年乙卯卽如仁元聖母丁卯宣遵丁卯故例行周甲陳賀之禮矣予曰此意入於賓啓中可也履素曰伏承傳敎下者有被謫蒙放人金鍾秀還付西樞之命此雖出好生之聖意此等處夤緣事會如是闊略則實有關於國體刑政實不勝憂慨矣予曰以春間事言之卿之今日此言亦似無怪而卿於此人素有不相能之嫌或無近於如何耶此大臣之蕩滌專爲文衡圈點矣六日賓啓後若能得請則涓吉議號之節一時爲急文衡之新拜者例當三疏始出然則明日會圈然後始可趁期矣安得不有此擧乎履素曰所重之在此臣亦非不知之而終有懷於國體矣予曰無論如此如彼大臣不入則圈事難成圈事不成則議號漸遲矣履素曰恩數曠絕彼何以圖報而事面則都虧矣予曰圖報與不圖報非卿所知而予固不責報矣
정조 18년 · 강
削兼春秋安經心金錫泰職名仍令該府拿囚嚴問
정조 18년 · 목
政院啓言今日藥院日次問安及朝廷翌日問安時兼史互相推諉不卽待令以致遲滯事極駭痛請推當該兼春秋安經心金錫泰敎以萬萬駭然爲先刊去職名令該府拿囚嚴問
정조 18년 · 목
因金熙朝等歲抄單子敎以今則三餘已過法已行矣試官金熙朝朴吉源洪秀晩罪名分揀○被謫蒙放秩吏批前大司諫李敬一前持平崔守魯前獻納李貞運前大司諫李喆模前持平姜克成竝減一等前承旨徐配修前校理徐有聞竝蕩滌敍用兵批前判府事金鍾秀別下傳敎前宣傳官金煐蕩滌還付宣傳官前萬戶柳漢源蕩滌前僉使尹衡烈亦爲蕩滌奪告身秩吏批前佐郞金熙華前監察郭林福前試官尹悌東申淑金載翼前假注書李允謙竝蕩滌敍用前監試官李龍柱前佐郞蔡弘直前縣監成夏鎭前府使尹範敍前都事鄭有淳竝減一等兵批前僉使黃致郁前備郞尹益儉前僉使柳孝遠前備郞李勉植竝減等罷職秩吏批前府使梁成龜前縣監成夏鎭前牧使李寅燮前縣令尹行儼前博士申溥前判尹具㢞前掌令洪克浩前持平鄭魯榮前大司諫朴基正前獻納李顯道前修撰李升運前假注書尹致永前大司諫李昌漢前縣監尹光心竝敍用
정조 18년 · 강
命文衡圈點明日爲之
정조 18년 · 목
敎曰昨冬庭請也仰承慈意之勉許賀儀則先擧於今春上號稱觴之禮待明春擧行明諭於廷臣矣昨日卽至日大臣率禮堂請對以擇日事稟旨此時欣慶頌祝之予心萬倍於諸臣然以今年秋事之如許民勢之若彼殿宮過加謙挹之衷至敎以昨年則未知今年秋事民勢迫於群情雖不得不肯諾到今決難受號受宴大臣諸臣聞欲更事力請云此則道理事面當如此而其所積誠感回豈待廷籲在予小子誠意之仰格晨昏之暇今方懇請如或得諾卽當命招大臣文衡六曹三司長官敬議尊號而景慕宮議號在慈殿上號得請之後其在自下擧行之道不備文衡寧有如許國體乎旣有別下傳敎大提學圈點明日爲之應參諸臣待開門牌招會圈
정조 18년 · 강
蕩滌被謫蒙放人金鍾秀罪名還付西樞仍令政院下諭乘馹上來
정조 18년 · 목
敎曰莫重尊號之禮須有文衡可以擧行其在道理豈可以姑不得請不爲備員乎今則一刻不可暫曠前文衡出疆前前文衡勢當擧行向來事本情之無他不特惟予知之事端旣久人亦必知之況議號之爲不爲在於文衡之出不出關係之緊重爲如何被謫蒙放人金鍾秀罪名蕩滌還付西樞仍令政院乘馹上來會圈之意下諭大臣置處今日政爲之何必別諭都屬文具此傳敎一張勝於別具十行須念議號之莫重更體本情之照燭幡然踢蹶卽日肅命事令入侍史官傳諭于金判府事與之偕入
정조 18년 · 목
校理任希存啓言向來金鍾秀之負犯果何如哉雖以其時諸臣疏啓見之可知其所犯之深重而頃當特放命下之時三司之無一言爭執者尙切慨然今又特命敍用至令付職文衡圈點雖有所重刑賞大政豈可以區區格例有所低仰乎俄下傳敎卽命還收宜矣不允又啓言臣旣承下批雖不敢更爲仰請而刑章之與格例輕重有別伏願更加三思敎以旣承批之後又何煩瀆臺諫猶不敢一日再啓況玉堂乎爾則爲先遞差
정조 18년 · 강
承旨金啓洛李儒慶聯名陳疏賜批命當該玉堂李羲甲等重勘仍命諸承旨牌招入直
정조 18년 · 목
聯疏略曰俄者校理李羲甲等聯名呈箚請寢金鍾秀還付西樞之命而臣等聞有禁令不敢遽然捧入矣卽見其疏本則論之以擅自退却責之以曾所不料至於相率徑出之境臣等雖甚愚迷豈不知堂箚之體重公議之難遏而事係涉禁趑趄不捧者亦豈可已而不已哉聯陳短章徑出禁扄乞被瀆擾之罪批以朝筵未及記憶更思明有禁令爾等之不捧當矣玉堂之侵責萬萬駭然當該玉堂重勘爾等勿辭察職仍敎以諸承旨批下牌招入直
정조 18년 · 강
命副校理尹益烈修撰安策付籖於本館錄政官待開門牌招差出三司之代
정조 18년 · 목
承旨李儒慶啓言卽者副校理尹益烈修撰安策謂有情勢陳疏徑出原疏才已退却矣所當直捧禁推傳旨而此與無端徑出有異請推考警責牌招入直敎以曾有禁令他人所不敢言則渠輩何人乃敢冒禁爲此乎職在論思之地不言收禁無難犯禁寧有如許紀綱當該諸玉堂付籖於本館之錄以淸瀛選以重法禁今雖有三司千百輩收禁之請外何敢有異論乎仍敎曰政官待開門牌招三司之代差出
정조 18년 · 강
湖西慰諭使洪大協以沔川唐津洪州等邑慰諭形止及抄戶數爻馳啓
정조 18년 · 목
湖西慰諭使洪大協狀啓以爲臣轉到沔川唐津沔川十四面五十六坊里唐津八面九十六坊里或逐里躬行或聚民附近須示綸音蠲惠諸條詳細宣諭則皆攢祝感頌蓋沔川唐津相距不過數十里之間年事優劣固無彼此之可論而俱在濱海之地斥鹵旣半原野亦參生物本自不暢民產亦甚貧窶今年災傷偏酷如干成實亦多空殼一邑之內三等之分不過强爲區別之次稱實與尤甚無甚懸殊民勢之遑汲比諸禮德兩邑殆有甚焉而幸姑無流離之患洪州則旣非歷路遣褊禆賚去綸音與該牧使詳細慰諭沔川唐津抄戶數爻開坐于後今方轉向瑞山等邑○沔川還民抄戶一千五百六十二戶內最尤甚三百七十戶尤甚五百二十五戶之次六百六十八戶軍民抄戶六百五十四名內最尤甚二百三十五名尤甚二百四十八名之次一百七十一名唐津還民抄戶九百九十八戶內最尤甚二百三十一戶尤甚四百三十三戶之次三百三十四戶軍民抄戶五百二十三名內最尤甚一百八十名尤甚一百七十八名之次一百六十五名洪州還民抄戶二千六百二十六戶內最尤甚八百五十六戶尤甚七百四十一戶之次一千二十九戶軍民抄戶九百十五名內最尤甚三百五十八名尤甚三百十八名之次二百三十九名
정조 18년 · 강
命瑞山泰安渰死人金京辰丁召史等恤典依例題給
정조 18년 · 목
忠淸水使柳心源以瑞山良人金京辰等四名泰安良女丁召史等三人渰沒馳啓敎以恤典依例題給生前如有身還蕩滌事回諭
정조 18년 · 강
命咸昌前縣監金成鎭古阜前郡守金載華待待命拿囚鹿島萬戶申光赫呂島萬戶金鼎喆令道臣嚴棍仍命光赫全州充軍
정조 18년 · 목
義禁府以河東前府使李喜大全州前判官沈銓古阜前郡守金載華咸昌前縣監金成鎭鹿島萬戶申光赫呂島萬戶金鼎喆請拿來啓允之敎以金成鎭金載華待待命拿囚申光赫金鼎喆何累王府令道臣捉來嚴棍其中光赫所爲尤無狀卽其全州地充軍事分付
정조 18년 · 강
竄申大謙于昌城府
정조 18년 · 목
義禁府以申大謙昌城府勿限年疏竄啓
정조 18년 · 목
漢城府啓言七道民數成册皆已上送而湖南成册尙未來到該道臣推考待其齊到同爲修啓
정조 18년 · 강
命權停中宮殿誕日陳賀
정조 18년 · 목
禮曹啓言今十二月十三日中宮殿誕日陳賀時請應行節目參考前例磨鍊擧行敎以權停
정조 18년 · 강
命忠淸兵營城役限明年停撤
정조 18년 · 목
左議政金履素啓言忠淸兵營築城之役定其步數分排各年故如此歉荒之時帥臣不敢擅自停役云姑爲限明年停撤之意請分付該道帥臣從之
정조 18년 · 강
命冬至正朝陳賀節目依五禮儀改稱朝賀
정조 18년 · 목
禮曹判書閔鍾顯啓言陳賀朝賀五禮儀所載體段各自不同而近來啓下文字皆以陳賀稱之此後冬至正朝則一從五禮儀入啓節目以朝賀書入恐好故仰達矣從之
정조 18년 · 강
命敗船沙格押送京兆時該守令泰安縣監韓永逵待麥秋拿處推忠淸監司李亨元已押來四名移送秋曹
정조 18년 · 목
漢城判尹李時秀啓言卽見忠淸監司李亨元移文則依備局啓下行會押送泰安在囚京兆原籍敗船沙格十一名而只四名到付故査問於該府官差及押來沙格等則或自本邑初不離發或中路落後其中二名原籍興德故直往興德云原籍査實旣不分明押送之際亦未着實啓下行會之事擧行極爲疏忽請當該守令拿處不飭之道臣推考押來七名更爲詳査原籍嚴飭押送已押來四名當嚴覈得情而臣府非訊推衙門請移送秋曹使之擧行從之敎以拿處則待麥秋捧傳旨可也
정조 18년 · 강
命都承旨黃昇源遞差在院承旨一幷重推仍飭吏兵批望筒書入
정조 18년 · 목
敎曰政命已久望筒尙今遲滯身爲一院之長不能檢飭都承旨遞差在院承旨一幷從重推考酬應苦矣吏兵批望筒當刻內書入
정조 18년 · 강
以沈煥之爲都承旨前望也
정조 18년 · 강
遞詣臺臺臣及出牌無去來諸臺
정조 18년 · 목
敎曰日前飭敎何如而近日次對兩司備原絕罕極爲駭然敢於筵退之後始乃詣臺喝導之聲甚喧聒當該詣臺臺臣一倂遞差出牌無去來諸臺亦爲遞差
정조 18년 · 강
命判府事金鍾秀去來令政院走馬知入推訓鍊大將李敬懋
정조 18년 · 목
敎曰寒殿至今酬應以待卿之行期情勢從他情勢莫重擧行在於進身與否金判府事去來卽令政院走馬知入又敎曰都監走馬之稽緩若此該將臣推考南營哨官令兵曹爲先決棍三度大臣若不卽入來則當有別般下敎以此傳敎飛傳於金判府事處使之知所去就
정조 18년 · 강
遞都承旨沈煥之推偕來史官金良倜
정조 18년 · 목
敎曰政院擧行遲滯當該都承旨沈煥之遞差又敎曰何時下敎尙不知入偕來史官推考更爲嚴飭斯速知來
정조 18년 · 강
推訓鍊大將李敬懋京畿監司徐龍輔仍命訓將問啓
정조 18년 · 목
敎曰去就知來何時下敎尙無皀白都監無走馬乎若此則大臣何時當上來文衡何時當會圈而莫重議號之事擧行之稽忽駭然走馬遲滯往來不能檢飭之訓將畿伯推考斯速知入又敎曰走馬稽滯無異駑駘何必謂之馬兵乎當該大將爲先推考自上徹宵酬應之時其敢息偃私次乎招致朝房其不能檢飭之委折問啓○政院啓言依下敎問于訓鍊大將李敬懋處則以爲多定將校與走馬凡有傳命與回秦之事竝爲嚴飭星火往來矣致此稽滯夜分之境莫非臣昏憒不能檢飭之罪惶恐震剝罔知所對云矣
정조 18년 · 강
別諭判府事金鍾秀仍命鍾秀以前前大提學命招三公以下應參會圈人竝命招
정조 18년 · 목
兼春秋金良凋狀啓以爲臣伏奉聖諭馳往于廣州西部甘泉向靜林里傳諭于判府事金鍾秀所住處則以爲臣自犯萬死之罪久延一縷之命畢竟生還故山日夕感淚成血千萬不自意蕩滌有命樞銜如舊臣惝怳震掉疑若他生史官踵臨傳宣聖敎至有偕入肅命之敎蓋以議號事重文衡會圈時急也臣以昨年此時敬奉慈批於明政殿之人銘心摟指以待今日今承此敎歡欣忭躍方寸自激雖不得不爲馱疾城外之計而臣之不得復齒人類此生決矣嗚呼臣之積罪宜死臣亦知之及夫春初以後自分萬無一幸嚮於待盡海島之日伏覩六月一日所下傳敎臣於是起死回生轉罪爲榮以方寸煩冤則日照於覆盆也以前後凶誣則雪消於見睍也其於鳴暴昭雪之道無容臣之剩着一語於其間且臣逖違天陛之餘犬馬之戀寸腸如結而賤疾纏髓朝不謀夕及此未死之前一覲耿光然後退塡溝壑則庶可以瞑目入地玆實臣之寤寐至願伏況今日事面之至重聖心之虛佇臣雖亡狀亦豈不仰認而獨無奈賤臣去就實關天下大防身自毀壞仰累聖化非但臣心之所不忍實亦臣分之所不敢天之所廢尙何言哉有足如縻擧顏無地膽望五雲神魂飛越臣於寸進城外之後謹當刳瀝肝血丐蒙天地父母之哀憐云矣臣旣伏承偕入之命姑爲仍留良倜又以大臣今方來到興仁之門外書啓敎以覽卿附啓如見卿面回想春初之嗟汝咄汝不翅過空浮雲予於卿豈有欲捨之心每緣擧措之逕庭往往有耳不掩舌不及處此予之負卿乎抑卿之負予乎然於事往日久之後自不禁觀獵之思欲晤言於靜夜每跂余於燕暇時或問訊間亦周急而忍默半載積阻至今亦從爲卿苦心中出來卿則認爲眞箇棄卿乎到今多少說話且置一邊但當不俟駕屨顚倒承膺卽天理人情之固然若或更事持疑當有別般必致之擧而百騎飛鞚夜城不鑰亦豈常分之所敢安乎偕來史官將此別諭更爲傳諭于金判府事期於偕入仍敎曰大臣旣到城外前前大提學金鍾秀命招三公以下應參會圈諸人一竝命招
정조 18년 · 강
仍任都承旨沈煥之
정조 18년 · 강
遞差兵曹入直堂上李太亨汰佐郞申絢仍命行首守門將李敏植嚴棍守門將孫德仁棍汰
정조 18년 · 목
排設房炬子庫中失火也
정조 18년 · 강
命防踏僉使李寅協令水使嚴棍卽其地克軍未差邊將之代令兵判招見久勤人各別擇差給馬下送仍命新除諸邊將犯科者亦爲克軍道帥臣觀其治績狀聞
정조 18년 · 목
湖南慰諭使徐榮輔狀啓以爲防踏僉使李寅協昏憒昧事疵政播聞故委送宣傳官具絳另加探察臣亦多般廉探則該鎭將居職已久無一善狀柔懦太過難責修擧今春訓局船改造時船材烙給之外船人松監符同加䂨而鎭將之所作板潛載者爲略千立究厥所爲萬萬痛駭爲先罷黜交代間差送假將之意本道監營及左水營移關施行該僉使罪狀請令攸司稟處其代各別擇差下送敎以所爲萬萬痛惡屢次嚴飭之下焉敢不爲操心乎令水使大張威儀嚴棍卽其地方克軍與未差邊將之代令兵判招見久勤人口傳各別擇差待下批給馬下送今番新除諸邊將又或犯科亦皆卽其地克軍嚴飭道帥臣觀其治績狀聞
정조 18년 · 강
前前大提學金鍾秀五招不進席稿胥命命史官更爲傳諭期於偕入
정조 18년 · 목
兼春秋金良倜書啓臣伏奉聖諭傳宣于興仁門外判府事金鍾秀所住處則以爲臣之情跡豈是身近輦轂之人而乃敢唐突城外者只爲邦慶無前大禮將擧而臣獨跡阻修門伸誠無路忽伏奉敍復之命區區下情欣躍倍激擬以進身城外庸代登筵陳請也不然以臣之誓心自廢尙安敢爲生心渡漢計哉卽者史官傳宣附奏後別諭文字聖敎二百餘言諄諄惻怛推心置腹至於觀獵之思靜夜跂余忍默積阻亦爲卿苦心之敎臣奉讀未半自不覺失聲流涕臣雖無狀亦豈不仰認淵衷而貶降天威丁寧開示一至於此臣尤惶恐震懍求死不得臣方治疏繕寫畢暴腔血而最是城門之至今不下鑰緣臣之故大傷國體此又臣當死之罪伏願聖明俯燭賤臣死不敢移動一步之狀先命卽時下鑰使國體毋至重傷臣心得以少安臣不勝千萬泣祝臣伏承期於偕入之命姑爲仍留之意敢啓敎以坐夜深更燭跋屢見凝佇之想此時如渴兩接偕來之啓無意進身至謂以瀝血治疏此豈可暇豫辭巽之日乎牌已六出矣大臣九卿會且盈矣卿雖曰城鑰久留有損國體因卿逡巡圈事未就致使莫重議號之節不卽擧行於得諾之後則其爲損國體尤當如何不在多言卽爲入來事更爲傳諭期於偕入○政院啓言判府事金鍾秀以爲五違嚴召求死不得今方席稿待命於興仁門外恭俟鈇鉞之誅云敎以今夜折膠之寒何如是乎三鼓已闌七牌將下安心勿待命入城事偕來史官傳諭與之偕入
정조 18년 · 강
判府事金鍾秀上疏賜批命承旨傳諭
정조 18년 · 목
兼春秋金良倜書啓以爲臣伏奉聖諭傳宣于興仁門外判府事金鍾秀所住處則以爲待命啓辭才已到院疏本亦已往留直房處分未下之前惶恐不敢更爲附奏云臣旣承偕入之命姑爲仍留之意敢啓敎以原疏入之疏略曰噫臣本狂朴麤率雖欲强拙需世觸處多礙終至擧世作仇臣亦自知其亡可奈何何幸遭逢聖明感激殊遇妄欲尊聖德於三古明義理於一世者炳然寸丹九死靡悔身處進退之間只願還尋本色者惟恐蹈不測之禍以傷聖上知遇之明而性旣執滯智多未周往往無知妄作殆若病風人之不識水火而乃蒙天地之仁含垢匿瑕指示生路委曲周至及至春初之事則孼由自作罪在罔赦雖以聖念之靡不用極亦不敢萠更生之望恩綸一下斷之以知罪兩箇字迹外許心死中求生則前後人言之至慘毒極叵測雖令臣自爲之鳴暴亦無以措舌於其間者從此都歸於自起自滅殆同皮不存之毛嗚呼從古人臣之蒙再生之恩於君父者何限而如臣之懲羹而猶探湯折臂而不成醫自甘匍匐入井而上煩君父百方拯拔卒置之生地而後已者臣外豈復有此人哉語云士爲知己者死知己之難遇則雖於敵以下遇之尙欲以一死爲之報何況獲遇於上而不惟不死又從以獲生於必死之地者乎後世之士必有爲臣而流涕者矣今臣身旣在城外聖諭轉益曠絕苟有轉移一步之勢尙安敢悍然不動有若坐邀恩數者然而大防之至嚴已悉於前奏此非獨關臣一己之私而已其如上玷聖朝淸明之化何哉天地雖大孑然一身無所於歸只當生爲負德之臣死作不瞑之鬼而已玆於城外席稿之餘敢附獄中上書之義伏乞亟命有司重勘臣逋慢之罪以爲人臣孤恩犯分者之戒批以春初滄浪之濟航明暴爲二字符夏間玉玦之賜環知罪以一言蔽至于今日生下來大節拍要籍事體之莫重申及本情之無它蓋予燭照而鑑諒者不以太行康莊而或差卿疏中跡外許心死中求生云云可謂道得眞境以若遭罹有若恩遇歷數千古能有幾人予非責報於卿卿宜圖醻於予詩曰無德不報無言不醻須念斯義入來會圈仍敎曰此批答承旨傳諭卿於圈牌則違召已過十餘次樞銜則聞欲叩謝蓋知卿出脚之意不在於圈事夫如是也寧收偕來以待勉膺於圈牌卿須思之事一體傳諭傳諭承旨右承旨進去○承旨李晩秀書啓臣敬奉聖批傳諭于判府事金鍾秀所住處則以爲臣猥陳血懇恭俟嚴誅夜半承宣傳宣聖批一百八十有餘字字字可泣鬼神其所以歷擧賤臣始末開示聖明本意者視前轉益曠絕更無毫髮餘憾爲人臣而得此於於君父者歷數今古豈復有之惟是圖醻之責以會圈苟令義有可强以臣生死向前之心何待十牌勉膺而臣之自劃於薦圈以義理以法例明白無疑臣何敢以臣心之所不可事殿下燈使圖醻之計反爲貽累之歸乎上下相持徒傷國體如未蒙體諒之恩則惟願遄被重譴俾國家大事無至遷就實爲公私萬幸
정조 18년 · 강
前前大提學金鍾秀十招不進懸牌闕外命牌望捧入勿待命事偕來史官傳諭更爲命招
정조 18년 · 목
政院啓言判府事金鍾秀以爲嚴召之洊違今至十次惶懍之極懸牌闕外席稿待命云矣敎曰以圈牌之不敢冒膺懸牌金虎門外席稿待命云懸牌旣有禁令如此劇寒何可如是乎牌望捧入卽爲安心勿待命事偕來史官傳諭更爲命招
정조 18년 · 목
敎曰賓筵時因金判府事還付樞銜事有玉堂任希存之筵奏而循例賜批更思厥事曾有禁令然則玉堂所奏雖無拶逼於春間事其爲涉禁則一也其在信令之道不可無飭當該玉堂罷職
정조 18년 · 강
有政吏曹判書李致中參議韓晩裕進
정조 18년 · 목
以黃昇源爲吏曹參判朴宗甲爲大司諫宗甲李殷模竝新通也
정조 18년 · 강
命內閣提學未差之代政官待開門牌招開政擬入
정조 18년 · 목
敎曰館閣之稱昉於宋時而我朝館閣會議之時以春秋館權稱館閣矣設閣以後始備館閣之制凡有牌招內閣皆與議況莫重上號會議乎內閣提學不可不備員未差之代政官待開門牌招開政擬入待下批自本閣牌招察任
정조 18년 · 목
義禁府啓言前掌令張錫㣧原情以後向來承宣之請推爲私義之難安出肅之日猥陳引避之啓見阻喉院情勢尙未一伸冒違召牌自速置對云云前持平李尙寫原情以爲愚迷生疏自犯違傲之罪云云前正言安廷善原情以爲六十老母素患癖積症甚危篤萬無離側供職之望冒犯違傲云云前正言李東冕原情以爲老父猝得寒感症甚危重情急扶護罪犯違傲云云錫㣧尙寯廷善東冕竝照律各笞五十收贖解見任私罪敎以旣已禁推放送又啓言兼春秋安經心原情以爲昏昧愚劣今日問安班未及待令以致遲滯云云兼春秋金錫泰原情以爲四肢寒戰按住不得冒萬死出預備番而經夜益痛不能待令云云請刑推敎以嚴加照律放送經心錫泰照律各杖一百收贖告身盡行追奪私罪允之又啓言永禧殿冬至大享典祀官副司果李運行原情以爲今番永禧殿典祀官乃是初差也祭物之朝前受去二日熟設之規全未聞知莫非昏謬疏暗之致云云曾經侍從請議處允之又啓言高城前前郡守金復根原情以爲待罪高城之時從民願加築黑淵廢堤以爲廣墾之計亦不過申明朝飭也役幾垂完遽値徑遞廣州朴忠元平生所不識而忽然來見要買黑淵洞築堤處故答以本爲邑民之蒙利事未竟而徑遞前功可惜爾若成事誠所樂聞而至於斥賣則不特事面之如何實非築堤之本心云爾則朴哥以爲必有許賣樣牌子然後可以憑信設施故果依其言作牌以給而初無捧價之事云請刑推敎以從重勘放復根照律杖一百收贖告身盡行追奪流三千里定配私罪允之敎以功議各減一等
정조 18년 · 강
命舒川乙卯小科回榜老人權挻優給食物衣資特加一資仍付僉樞
정조 18년 · 목
忠淸監司李亨元狀啓以爲乙卯回榜人廣探遍搜列邑皆以無乎報來故轉報備局矣韓山郡守李秉淳牒呈內卽接舒川郡居權挻所訴則以爲去乙卯式中生員試連爲入籍本郡矣移居舒川已多年所云取考白牌則雍正十三年乙卯四月日果爲入格年歲筋力凡節及子孫有無受資與否使之詳探報來矣該郡守牒呈內權挻年歲今爲七十九歲子孫則有二子六孫曾孫二人而年未滿八十不得受資筋力則哀鑠云當初兩邑不善搜訪晩始追報者事極駭然兩邑首吏鄕及面任等幷自臣營從重嚴治敎以領相之又有同年生於湖西稀貴稀貴爲先優給食物衣資未經壽職云特加一資仍付僉樞待明春依他道例更爲狀聞事回諭明日政加資下批與有旨同爲下送
정조 18년 · 강
命守令邊將初仕擇擬忠臣遺裔淸白吏子孫收用五考十考之連上者繡衣純褒者軍功人松都西北人等竝依例收用
정조 18년 · 목
檍違召政院啓請牌招敎以許遞今日政差出待下批牌招開坐
정조 18년 · 강
遞承旨李祉永推兵曹判書具庠命李馨秀擬入長津見窠仍飭銓曹收用五鎭邊將
정조 18년 · 목
公州營將望筒以李馨秀李檍趙歧擬入敎曰李馨秀旣有守令承傳則尙不收用是豈五鎭另擇之意乎若比則命令何以示信況未經守令則直擬營將有乖格例無一言捧入該房承旨遞差該堂推考李馨秀長津見窠擬入此望筒勿施待訓正差代擬入事分付五鎭邊將承傳申飭收用
정조 18년 · 강
以李晉秀爲承旨尋遞以洪仁浩代之命勿施以李鼎揆代之尋遞竝前望也
정조 18년 · 목
晉秀有實病鼎揆在外也
정조 18년 · 강
改差諸路掌試都事仍遞玉堂在外未肅拜兩司時帶文任及抄啓文臣人
정조 18년 · 목
吏批啓言玉堂差出而擬望之人乏少請竝擬外任允之敎以今聞微稟爲堂試都事作窠有此啓辭云何必遷轉一竝改差玉堂未肅拜在外人員竝爲許遞差代兩司在外未肅拜人與時帶文任人許遞一體差代幷待下批牌招又敎曰兩司未肅拜有許遞之命而今聞皆行公云其中時在抄啓文臣人許遞差代
정조 18년 · 강
都政下批吏曹判書李致中參判沈煥之參議韓晩裕正郞安廷善鄭魯榮佐郞李允行李萬榮兵曹判書具庠參判柳誼參議兪漢謨參知閔昌爀進
정조 18년 · 목
吏批以沈煥之爲吏曹參判○敎曰新除授吏曹參判牌招同參政事○以李▣爲判義禁李海愚爲承旨洪明浩爲大司憲趙鎭寬爲大司鍊新通也金孝秀爲正言孝秀李安默竝新通也黃昇源爲左尹尹序東爲校理金銑爲副校理徐有鍊爲修撰金守基爲朔州府使南有寬爲豐川府使鄭世淳爲盈德縣監尹悌東爲洪原縣監崔性烈爲高敞縣監李馨秀爲長津府使李潤章爲昌城府使李商采爲价川郡守申大升爲寧邊府使尹致性爲成川府使○兵批以鄭煥猷李鴻連爲副總管徐有聞爲文兼李檍爲訓鍊正閔亨默爲訓鍊副正李宗爀爲淸州營將金峻岳爲大興中軍
정조 18년 · 강
命前宣傳官許㶏分揀
정조 18년 · 강
以黃昇源爲承旨尋遞以徐邁修代之前望也
정조 18년 · 목
敎曰兵批望筒遲滯莫甚門限已過畢度無期政廳進去承旨遞差前望單子人之待下批與申退該房承旨牌招入直前望以邁修批下
정조 18년 · 강
推兵曹判書具庠仍命鉢浦萬戶望筒更爲擬入
정조 18년 · 목
因鉢浦萬戶望筒敎曰久勤之不緊者莫如事知而今番各軍門無一人遷轉以事知擬入是豈前此提飭之意乎該堂推考更爲擬入
정조 18년 · 강
命新除三南及關西邊地守令皆令當日辭朝
정조 18년 · 목
敎曰此時守令不可一刻曠官三南及關西邊地守令皆令待下批當日辭朝
정조 18년 · 강
命高敞縣監崔性烈畿邑蔭窠相換保山別將崔得奎畿內邊將相換
정조 18년 · 목
敎曰高敞縣監崔性烈畿邑蔭窠相換亦令除朝辭赴任○性烈與麻田郡守南履範相換○敎曰保山別將崔得奎畿內邊將相換以爲明年園幸時使用之地○得奎與德積僉使陸致謙相換
정조 18년 · 강
命故吏曹判書李潭子靖模初仕擬入
정조 18년 · 목
敎曰曾亦與語於大臣重臣矣若非故重臣之殫盡誠力何以拔芧連茹乎見其子被抄於上舍應製招至前席有多少下敎者其家人之至今未霑祿仕是豈念舊之意乎故吏曹判書李潭子靖模今日政初仕擬入事分付銓曹
정조 18년 · 강
命直長金在昌六品職遷轉調用幼學金在三鄭漪單付敦寧直長幼學洪赫單付敦寧府八品職前參奉閔致成敦寧主簿加設單付
정조 18년 · 목
敎曰大典京官衙門條有之而金在昌旣爲之其餘姑且待之矣明年歲初之參班雖無例猶可授職況法典所在乎幼學金在三鄭漪依法典今日政敦寧直長單付幼學洪赫亦依法典敦寧府八品職今日政一體單付而直長金在昌六品職遷轉調用明年慶禮當爲進參前參奉閔致成之初付參奉未諳格例而然筮仕已久矣敦寧主簿加設單付事分付
정조 18년 · 강
命以明日親臨慈殿殿門之役政官姑退待役訖還內卽入望筒
정조 18년 · 목
敎曰明日慈殿所御殿門始役當親臨待畢役還內承旨二員入侍戶曹堂郞及紫門監官員待令夜漏向闌未盡除吏今日內勢難畢度政官姑退明日則役事相値政官來待還內後望筒書入事分付兩銓
정조 18년 · 목
海愚在外政院請斯速乘馹上來事下諭敎以許遞明日政差出
정조 18년 · 강
命漆谷出身曺昌國初仕調用仍飭嶺南道帥臣搜訪超異之才狀聞起送
정조 18년 · 목
兵曹啓言慶尙監司趙鎭宅狀啓本道別試武士鐵箭三矢過一百五十步者三人片箭二中者一人武經中通三書者一人起送事才已啓下伏承更試草記之命而武經通三書尙州閑良鄭命植聞父病下去其餘四人以該道入格技藝試取則咸安閑良趙台顯晉州閑良柳洙喆鐵箭俱未入格漆谷部薦出身曺昌國鐵箭一矢一百五十五步二矢一百五十步三矢一百五十五步入格金海部薦出身姜周郁片箭一巡邊一中矣敎以其中曺昌國今日政初仕窠調用未入格者給回糧下送以求馬骨之意雖如是調用嶺南七十州之幅圓人才豈止抄上之人乎更加嚴飭道帥臣若有超異之才隨卽狀聞起送事亦爲分付
정조 18년 · 강
命順天監牧官成國民守令京職中懸注差擬水原監牧官李鼎吉限明秋仍任興陽監牧官朴萬億限明年歲前仍任
정조 18년 · 목
司僕啓言昨年因本寺提調陳達牧官之總數準納馬政蕃息屢考居最之人原牧則守令察訪京復職兼牧則實職軍門各其相當窠卽爲懸註差擬事依故相臣筵奏例出擧條定式矣順天監牧官成國民凡係牧弊已多矯捄每年稅納輒準高總況今年順天雖曰之次牧場未兌最歉而不擾牧民約已準納者幾滿常年之總且以馬政言之盡心檢察亦多加報依定式守令京職中卽爲懸註差擬之意分付吏曹水原監牧官李鼎吉前後修擧有足可稱當此災年總數無減奉公之誠殊甚嘉尙今雖瓜滿特爲限明秋仍任興陽監牧官朴萬億以尤甚地方乃能優報稅總竭誠報效亦極可嘉而瓜期在於明年九月一體限歲前仍任以爲奬勸之地允之
정조 18년 · 강
命守門將李敏植更射千巡後兵判更試十巡以聞
정조 18년 · 목
兵曹啓言加出守門將李敏植依下敎使之罰射千巡而今日宣薦內禁衛取才時更試柳葉箭十巡則邊四中矣敎以更射千巡畢射後卿其更試十巡草記
정조 18년 · 강
命宜安大君墓祭品依別單擧行遣承旨致祭
정조 18년 · 목
禮曹啓言宜安大君墓祭品器數及祭器措備等事遍考本曹謄錄無可據之例而太常祭圖中國舅家名日祭物器數或可傍照故以此參酌磨鍊別單書入令本官依此定式施行恐合事宜至於祭器遮日備兩之方及鋪陳之屬亦自本官量宜措備守護給復墓直等節道臣啓聞旣已援例陳請竝依此施行之意請分付別單藥果一器餠一器飯一器糆一器湯三器灸一器菜三器芥醬一器實果三器淸酒一甁四兩燭二丁敎曰依別單啓下擧行事分付該道而幾百年曠典義起而行之莫曰禮未稱意豈可無別具祭文告其由之擧乎遣承旨致祭祭文當親撰以此知悉擧行
정조 18년 · 목
弘文館啓請副校理金銑乘馹上來敎以許遞今日政差出○吏批以鄭璲爲黃海都事○政院以大司憲洪明浩違呂執義魚錫齡掌令李聖輪洪受浩持平閔師宣李元八呈辭監察茶時啓敎以違牌兩司許遞今日政差出○以柳耕爲正言○敎曰在外正言許遞今日政差出○敎曰堂下內乘改差今日政差出○以呂駿永爲正言鄭履綏爲副修撰○以刑曹參判望筒敎以前參判仍任○敎曰在外正言許遞今日政差出○以張至冕爲正言李南圭爲順康園守奉官初仕也權中憲爲正言○敎曰在外臺諫許遞今日政差出○兵批以李檍爲晉州營將金鎭九爲大丘營將趙雲履爲江原中軍檍等竝新資也柳載河爲公州營將洪繼哲爲順天營將李東憲爲三陟營將
정조 18년 · 강
以李殷模爲承旨前望也
정조 18년 · 목
敎曰新除授承旨牌招察任
정조 18년 · 목
敎曰今已夜深勢難畢度政官退去待開門入來
정조 18년 · 강
命故相鄭弘淳諡號以首望忠憲改落點頒布竄時囚李明誠于慶源府
정조 18년 · 목
義禁府啓言永春前縣監李明誠口招以爲本縣民戶實數爲一千一百戶而連値荐凶癘疫染死爲一百四十餘戶其餘無依之類逃避還上者爲六十餘戶故躬行面里以安心奠居之意曉諭火粟四十結限五年權減而或有他境民來接者烟役限三年勿侵之意完文成給則流民或多還接他境民亦有來寓者以賣鄕錢充補上納事染疫流亡等戶三稅之指徵無處者渠先出五十兩鄕吏校三廳隨力出錢合爲二百五十兩以此充補三稅而鄕廳貧殘故渠等以四人錄鄕捧錢百兩至於徵族事初無是事倉穀貸用事昨年私賑八百餘口時鳩聚廩餘而不足還穀分給條中皮糖一百三十餘石自當其耗推移補賑今秋將竝耗充納矣至登於慰諭使論啓莫非冒法之罪云李明誠發問目施威嚴覈則流戶夥然之事雖似自服曉諭還集之說自歸粧撰賣鄕則推諉鄕廳還穀則待秋欲報云者節節漫漶究厥所爲萬萬痛惡請嚴刑得情敎以問目數條幾皆自服於施威之下間雖有發明之說亦無異於半承款以其所供較之所犯其人之昧於分數不難知也無論流寓與土着民之散他如彼夥然卽此一款之蔑視甚於零瑣不法所當付之道臣拿致營門嚴加決杖以謝永春之民而今旣就理卿等卽爲開坐決杖後遠地勿限年流竄
정조 18년 · 강
嶺南慰諭使李益運啓請釜倉附近邑儲置米限二千石別爲劃給以除萊府下納米追劃之弊從之仍命復路
정조 18년 · 목
狀啓以爲昌寧玄風一體頒綸方到大丘而玄風則災形民情比諸慶山南海無甚異同無論尤甚之次皆以略抄至窮最無依者爲先救急報來今番慰諭實是曠絕之澤周行數千里終未見一夫一婦之負戴流離乞孩赤子之匍匐道路嶺以南殿屎之民自在於春風和氣之中來頭接濟惟在營邑措處之如何而顧今歲色垂逼民力漸竭道內糴政實有許多未準捧之慮是甚悶然臣今旣竣事反面有期民情之不得不及時通變者先此仰聞萊府下納未追劃之規自是沿民莫大之弊當初大同節目中本道儲置以八萬石區劃矣近因經費不敷每以三萬餘石區劃故各邑儲置不足之代輒以還米移錄放下其中下納乃是接倭之需不可以還米入給故出給民間改舂輸納雖在常年糴包不完補縮之費尙爲倍簁況値歉歲穀品至麤辨舂之冤無異白徵區劃之例必於沿邑今年沿邑俱是尤甚各邑儲置之依例準劃雖不可議到萊府追劃不容不及此變通而加給數千餘石則足可支用於不足之數收租頒降時釜倉附近邑儲置米限二千石別爲劃給竝與元劃米一時輸送俾除追劃之擧則可捄沿民切骨之弊請令廟堂稟處頒綸旣畢之後當卽復路而還布之停減數爻賑資之措劃梗槪姑未領略容竢數日與道臣爛商仍卽登程計料敎以依狀請施行爾則卽爲復路事回諭
정조 18년 · 목
敎曰再明日慈殿上號處所始役三明日慈宮差備修改相値明日亦有酬應二十五日次對進定於今日午後當於都政畢度後引接令廟堂知悉
정조 18년 · 강
命鐵山府使之代以道內蔭郡守擬入郡守之代又以道內蔭倅擬入其代武臣擬入以爲蔭武疏通之地
정조 18년 · 목
因鐵山府使望筒敎以鐵山府使之代擇差然後可以蘇弊道內蔭郡守有治聲朔數最多者擬入郡守之代又以道內蔭倅中朔數最多者擬入其代武臣擬入以爲蔭武疏通之地事分付
정조 18년 · 목
吏批以尹羽烈爲殷山縣監趙祥逵爲殷栗縣監李龜錫爲長連縣監丁範祖爲大司憲洪仁浩爲大司諫崔獻重爲副校理李敬魯爲鐵山府使以徐弘輔爲德川郡守李是釬爲孝陵參奉尹覺基爲永禧殿參奉金相岳爲永陵參奉李靖模爲靖陵參奉洪大衡爲健元陵參奉是釬等竝初仕也政院啓請兩司未肅拜人員竝卽牌招次對進參敎以次對每每請牌屢勤飭敎而又不詣臺有此啓辭行公臺諫之無端呈告人員一竝遞差今日政差出待下批牌招○政院啓言今日次對兩司長官當爲進參大司憲丁範祖大司諫洪仁浩請卽牌招敎以旣有飭敎何敢請牌遞差今日政差出○以沈鏗爲執義朴瑞源爲司諫鄭毅祚姜文會爲掌令具文行李鼎秉爲持平沈銖爲獻納鄭魯榮爲正言徐有臣爲禮曹參判金魯永爲右尹韓德厚爲朔寧郡守朴宗來爲大司諫李太亨徐配修新通申光履爲大司憲光履洪聖淵竝新通洪樂眞爲穆陵參奉李奎新爲顯陵參奉李㷋爲順陵參奉金殷柱爲童蒙敎官李㷋等竝初仕也金基豊爲永柔縣令柳光鐮爲順安縣令○兵批以李翼鉉爲高靈僉使尹壽民爲多大浦僉使李亨復爲城津僉使以沈祉大金繼重崔以天盧道一洪時廷朴順興宋汝淸金源李彭老鄭爾和李聖貴金有海林春迪盧世榮金錫瓘李鳳休鄭德日金鼎台爲同知申景業成祖寅李芳春吳洵申景集金宗鐸元孝協朴浹鄭義喬成東潤鄭再亨鄭師甲爲僉知劉宅麗鄭致芳崔泰澄梁德濟金得聖金九聲具益泰宋宅傅朴德贊爲同知趾大以下竝三望批下老職也李宗潤爲昌洲僉使尹楨亨李慶春張漢成任鐸金泰經爲僉知楨亨等竝老職也閔亨默爲訓鍊副正沈鐮新通金植柳相穆爲宣傳官李厚聖鄭日憲崔炳運李國世朴顯億張漢籌爲武兼曹慶信金時顯權玨爲部將卞尙圭尹理五李益淳劉宗巖李明東趙運喆爲守門將丁海翼爲南道參軍金植以下竝初仕也
정조 18년 · 강
遞承旨李殷模以李鼎運代之尋遞以李集斗代之又遞以李謙彬代之竝前望也
정조 18년 · 목
政院啓請殷模乘馹上來敎以許遞今日政差出○敎曰未肅拜承旨許遞前望單子入之○敎曰行左副承旨許遞前望單子入之待下批牌招察任
정조 18년 · 강
遞副修撰鄭履綏以李晴代之前望也
정조 18년 · 목
敎曰未肅拜玉堂許遞前望單子入之
정조 18년 · 강
遞副校理崔獻重以徐有榘代之前望也
정조 18년 · 목
敎曰玉堂中未肅拜及不爲行公人許遞前望單子入之待下批牌招察任
정조 18년 · 강
命落仕最久人收用及久枳人疏通事另飭兩銓仍
정조 18년 · 목
敎曰落仕最久人之收用及久枳人之疏通卽近來留意致察處而今政落仕最久者只見一人之甄復草草甚矣至於疏通不爲擧論是豈前此提飭之意乎另飭兩銓期於對揚如是而無對揚之實效則今日次對大臣考察規警之意言于廟堂
정조 18년 · 강
命上號都監監造官中時帶實職人竝改差付軍職其代次次序陞
정조 18년 · 목
敎曰名以都政筮仕數少今都監監造官中時帶實職人竝改差令該曹付軍職其代次次序陞事分付
정조 18년 · 강
命承旨李謙彬襄陽府使除授